আকাশপথে আবারও বিপর্যয়। ভয়াবহ বিমান দুর্ঘটনার সাক্ষী থাকল ইন্দোনেশিয়া। বোয়িং বিমান ভেঙে পড়ে ১৮৯ জন যাত্রীর মৃত্যুর আশঙ্কা করা হচ্ছে। 
বেশ কয়েকটি আন্তর্জাতিক সংবাদমাধ্যমের খবর অনুযায়ী, জাভা দ্বীপ সংলগ্ন সমু্দ্রের মধ্যে ভেঙে পড়ে বিমানটি। জাকার্তা থেকে ওড়ার তেরো মিনিটের মধ্যেই বিমানটি ভেঙে পড়ে। লায়ন এয়ার ফ্লাইট সংস্থার বোয়িং ৭৩৭ ম্যাক্স ৮ বিমানটিতে বিমানকর্মী-সহ মোট ১৮৯ জন যাত্রী ছিলেন। 
 
এ দিন স্থানীয় সময় ভোর ৬.২০ মিনিট নাগাদ বিমানটি জাকার্তা থেকে পাংকস পিনাংয়ের উদ্দেশ্যে রওনা দেয়। যে বিমানটি ভেঙে পড়েছে, সেটি খুব বেশি পুরনোও নয়। ফলে কীভাবে দুর্ঘটনা ঘটল, তা নিয়ে ধোঁয়াশা তৈরি হয়েছে।  
জাভা সমুদ্রে ইতিমধ্যেই ভেঙে পড়া বিমানের সিট-সহ ধ্বংসস্তূপ ভাসতে দেখা গিয়েছে। জোর কদমে শুরু হয়েছে উদ্ধারকাজ। 
উদ্ধারকারী দলের পক্ষ থেকে জানানো হয়েছে, যে অঞ্চলে বিমানটির সঙ্গে এয়ার ট্রাফিক কন্ট্রোলের যোগাযোগ বিচ্ছিন্ন হয়, তার কাছাকাছি জায়গাতেই ধ্বংসস্তূপ ভাসতে দেখা গিয়েছে। কোনও যাত্রীর বেঁচে থাকার আশা প্রায় নেই বলেই ধরে নিচ্ছেন উদ্ধারকারীরা। বিমানযাত্রীদের খোঁজে তল্লাশির পাশাপাশি অভিশপ্ত বিমানটির ব্ল্যাকবক্সটিও খুঁজে বের করার চেষ্টা চলছে। তবে সেই কাজ যথেষ্টই কঠিন।
ঘটনার পর থেকেই একরাশ উদ্বেগ এবং আশঙ্কা নিয়ে বিমানযাত্রীদের আত্মীয়-পরিজন বিমানবন্দরে ভিড় করেছেন। প্রিয়জনদের বেঁচে থাকার সম্ভাবনা যে ক্ষীণ, তা বুঝেই কান্নায় ভেঙে পড়েছেন অনেকে।